Document ID: 32012R0071

KOMISIJAS REGULA (ES) Nr. 71/2012
(2012. gada 27. janvāris)
par I pielikuma grozījumiem Eiropas Parlamenta un Padomes Regulā (EK) Nr. 689/2008 par bīstamo ķīmisko vielu eksportu un importu
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 17. jūnija Regulu (EK) Nr. 689/2008 par bīstamo ķīmisko vielu eksportu un importu (1) un jo īpaši tās 22. panta 4. punktu,
tā kā:
(1)
Ar Regulu (EK) Nr. 689/2008 tiek īstenota Roterdamas Konvencija par procedūru, saskaņā ar kuru starptautiskajā tirdzniecībā dodama iepriekš norunāta piekrišana attiecībā uz dažām bīstamām ķīmiskām vielām un pesticīdiem, kas tika parakstīta 1998. gada 11. septembrī un ko Kopienas vārdā apstiprinājusi Padome ar Lēmumu 2003/106/EK (2).
(2)
Būtu jāizdara grozījumi Regulas (EK) Nr. 689/2008 I pielikumā, ņemot vērā dažus ķīmisko vielu reglamentēšanas pasākumus, kas pieņemti saskaņā ar Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (3), Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū (4) un Eiropas Parlamenta un Padomes 2006. gada 18. decembra Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (5).
(3)
Dihlobenils, diklorāns, etoksihīns un propizohlors nav iekļauti kā aktīvās vielas Padomes 1991. gada 15. jūlija Direktīvas 91/414/EEK par augu aizsardzības līdzekļu laišanu tirgū (6) I pielikumā, un rezultātā šīs aktīvās vielas ir aizliegts izmantot par pesticīdiem, tāpēc tās jāiekļauj ķīmisko vielu sarakstos Regulas (EK) Nr. 689/2008 I pielikuma 1. un 2. daļā. Dihlobenila, diklorāna, etoksihīna un propizohlora iekļaušana I pielikumā tika apturēta, jo atbilstīgi 13. pantam Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to aktīvo vielu novērtēšanai, kas iekļautas darba programmā, kura minēta šīs direktīvas 8. panta 2. punktā, bet nav iekļautas I pielikumā (7), tika iesniegts jauns pieteikums par iekļaušanu Direktīvas 91/414/EEK I pielikumā. Šā jaunā pieteikuma rezultātā atkal tika pieņemts lēmums dihlobenilu, diklorānu, etoksihīnu un propizohloru kā aktīvās vielas neiekļaut Direktīvas 91/414/EEK I pielikumā, un rezultātā dihlobenilu, diklorānu, etoksihīnu un propizohloru joprojām ir aizliegts izmantot par pesticīdu un vairs nav iemesla apturēt iekļaušanu I pielikumā. Tāpēc dihlobenils, diklorāns, etoksihīns un propizohlors jāiekļauj ķīmisko vielu sarakstā Regulas (EK) Nr. 689/2008 I pielikuma 1. un 2. daļā.
(4)
Metilbromīds nav iekļauts kā aktīva viela Direktīvas 91/414/EEK I pielikumā, un metilbromīds nav iekļauts kā aktīva viela Direktīvas 98/8/EK I, IA vai IB pielikumā, un rezultātā metilbromīdu ir aizliegts izmantot par pesticīdu, un tāpēc tas būtu jāiekļauj ķīmisko vielu sarakstos Regulas (EK) Nr. 689/2008 I pielikuma 1. un 2. daļā. Metilbromīda iekļaušana I pielikumā tika apturēta tāpēc, ka atbilstīgi Komisijas Regulas (EK) Nr. 33/2008 13. pantam tika iesniegts jauns pieteikums par iekļaušanu Direktīvas 91/414/EEK I pielikumā. Šā jaunā pieteikuma rezultātā atkal tika pieņemts lēmums metilbromīdu kā aktīvo vielu neiekļaut Direktīvas 91/414/EEK I pielikumā, un rezultātā metilbromīdu joprojām ir aizliegts izmantot par pesticīdu un vairs nav iemesla apturēt iekļaušanu I pielikumā. Tāpēc metilbromīds būtu jāiekļauj ķīmisko vielu sarakstā Regulas (EK) Nr. 689/2008 I pielikuma 1. un 2. daļā.
(5)
Cianamīds kā aktīvā viela nav iekļauts Direktīvas 91/414/EEK I pielikumā, un rezultātā cianamīdu tikai ar ļoti stingriem ierobežojumiem drīkst izmantot par pesticīdu, tāpēc tas jāiekļauj ķīmisko vielu sarakstā Regulas (EK) Nr. 689/2008 I pielikuma 1. un 2. daļā, jo praktiski jebkāda tā lietošana ir aizliegta, kaut arī cianamīds tika identificēts un paziņots novērtēšanai saskaņā ar Direktīvu 98/8/EK, un tādējādi dalībvalstis to var atļaut izmantot, līdz saskaņā ar minēto direktīvu tiek pieņemts attiecīgs lēmums. Cianamīda iekļaušana I pielikumā tika apturēta, jo atbilstīgi Regulas (EK) Nr. 33/2008 13. pantam tika iesniegts jauns pieteikums par iekļaušanu Direktīvas 91/414/EEK I pielikumā. Pieteikuma iesniedzējs ir atsaucis šo jauno pieteikumu, un rezultātā vairs nav iemesla apturēt iekļaušanu I pielikumā. Tāpēc cianamīds būtu jāiekļauj ķīmisko vielu sarakstā Regulas (EK) Nr. 689/2008 I pielikuma 1. un 2. daļā.
(6)
Flurprimidols nav iekļauts kā aktīvā viela Direktīvas 91/414/EEK I pielikumā, un rezultātā flurprimidolu ir aizliegts izmantot par pesticīdu, tāpēc tas jāiekļauj ķīmisko vielu sarakstos Regulas (EK) Nr. 689/2008 I pielikuma 1. un 2. daļā. Flurprimidola iekļaušana I pielikuma 2. daļā tika apturēta tāpēc, ka atbilstīgi Regulas (EK) Nr. 33/2008 13. pantam tika iesniegts jauns pieteikums par iekļaušanu Direktīvas 91/414/EEK I pielikumā. Šā jaunā pieteikuma rezultātā atkal tika pieņemts lēmums flurprimidolu kā aktīvo vielu neiekļaut Direktīvas 91/414/EEK I pielikumā, un rezultātā flurprimidolu joprojām ir aizliegts izmantot par pesticīdu un vairs nav iemesla apturēt iekļaušanu I pielikuma 2. daļā. Tāpēc flurprimidols būtu jāiekļauj ķīmisko vielu sarakstā Regulas (EK) Nr. 689/2008 I pielikuma 2. daļā.
(7)
Triflumurons ir iekļauts kā aktīvā viela Direktīvas 91/414/EEK I pielikumā, un rezultātā triflumuronu vairs nav aizliegts lietot par pesticīdu. Tāpēc triflumurons kā aktīvā viela Regulas (EK) Nr. 689/2008 I pielikuma 1. daļā būtu jāsvītro.
(8)
Triazoksīds ir apstiprināts kā aktīvā viela saskaņā ar Regulu (EK) Nr. 1107/2009, un rezultātā triazoksīdu vairs nav aizliegts lietot par pesticīdu. Tāpēc triazoksīds kā aktīvā viela Regulas (EK) Nr. 689/2008 I pielikuma 1. daļā būtu jāsvītro.
(9)
Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 1907/2006 133. pantu izveidotā Komiteja,
IR PIEŅĒMUSI ŠO REGULU.
1. pants
Regulas (EK) Nr. 689/2008 I pielikumu groza saskaņā ar šās regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2012. gada 1. aprīļa.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 27. janvārī

Labels: 3
1
6